अपने साधारण रूप-रंग के लिए ताने सुनने की आदी उर्वी ने सोचा न था कि उसे नेमार जैसा लाइफ पार्टनर मिलेगा
जो कहते हैं, वे तो सांवले रंग के दीवाने हैं या सुंदरता देखने वालों की आंखों में होती है या सबकुछ नहीं होती, वे अपने लिए, अपने भाइयों, बेटों के लिए पार्टनर ढूंढते समय यह सब भूल जाते हैं।
"एक्सक्यूज मी मैम, मे आई हेल्प यू?" पीछे से आवाज सुनकर विविया ने सिर उठाया।
"अरे नहीं, ये व्हील-चेयर ऑटोमेटिक है, नेविगेशन्स भी हैं इसमें और मेरा भाई स्टोर में है, आता ही होगा सामान लेकर। थैंक्स फॉर योर काइंड जेस्चर।"
"वॉव, आप कितनी अच्छी हिंदी बोल लेती हैं।" लड़की ने कहा और अपनी ही बात पर झेंप गई।
"हम्म, मेरी मम्मी अमेरिकन थीं और पापा इंडियन। अगर आप जानती हों तो, अल्मोड़ा से।"
"वाह। अल्मोड़ा से अलाबामा तक का सफर, इंट्रेस्टिंग। मैं रोहतक से हूं…”
लड़की बात पूरी करती कि सामने से आ रहे लड़के को देखकर पल भर को मूर्ति सी बन गई। ब्लॉन्ड बाल, ऊंचा-लंबा कद, नीली आंखें, मन में 'ब्लू आइज हिप्नोटाइज तेरी करती हैं मेनू' बजने लगा।
"सॉरी सिस, इट्स रश ऑवर, आई होप…” बोलते-बोलते उसने सामने खड़ी लड़की को खुद को घूरते पाया तो अजीब सा मुंह बनाकर चुप हो गया।
"अरे, कोई बात नहीं, ज्यादा देर नहीं लगी तुमको आने में। मैं इनसे बातें कर रही थी। ये भी इंडिया से हैं। अरे सॉरी, हमारा फॉर्मल इंट्रोडक्शन तो हुआ नहीं, आपका नाम…”
पर तब तक वह लड़की तेज कदमों से दूर जा चुकी थी और मन ही मन खुद को कोस रही थी। क्या जरूरत थी ऐसे ताकने की। पहले कभी लड़का नहीं देखा क्या। इडियट अपने आपको क्रिस हेम्सवर्थ समझ रहा था। मगर उससे कम भी नहीं ही था।
कई दिन बाद आज मौसम साफ हुआ था। वह टेरेस पर अपनी सोचों में गुम थी। सिगरेट की राख उंगलियों से नीचे छिटक रही थी। तभी कानों में आवाज टकराई, "है मांझा तेरा तेज, ये दिल की पतंग को काटे हाय, तुझी से कटके ये गिरे तेरी छत पे आके।"
बेसाख़्ता उसकी नजर उस ओर उठ गई। पड़ोस की छत पर वही लड़का पतंग उड़ा रहा था, सबसे बेपरवाह, अपनी धुन में गाते हुए।
"यहां पतंग कौन उड़ाता है बे।" उसने सोचा, लेकिन सामने का दृश्य इतना मनोहारी था कि वह खो ही गई। लड़के ने गर्दन मोड़कर उसे देखा और पहचानने की कोशिश करने लगा। वह सकपकाकर आधी सिगरेट वहीं फेंककर नीचे भाग गई।
तभी कॉल-बेल रिंग हुई।
"आंटी मेरी पतंग आपकी छत पर गिरी है, मैं ले लूं प्लीज, पापा नई नहीं बनाकर दे रहे।"
एक 4-5 साल का बच्चा, बिल्कुल किसी एंजल की तरह, सुर्ख-सफेद रंगत, सुनहरे बाल, नीली आंखें, टुकुर-टुकुर उसे जवाब के इंतजार में देख रहा था।
"ओके, ले जाओ।" वह कुछ कन्फ्यूज होकर बोली।
अगले दिन वह एक हाथ में किताबें, दूसरे हाथ में सब्जियों का बैग संभाले लिफ्ट में दाखिल हुई और अचानक चौंक गई कि वही लड़का लिफ्ट में पहले से था।
"विच फ्लोर?" उसने पूछा।
"सिक्स्थ।" जवाब मिला।
मन में तो उसके जोर-जोर से ‘दिल डूबा, दिल डूबा, नीली आंखों में ये दिल डूबा’ गूंज रहा था, बमुश्किल उसने डपटकर मन को शांत किया।
लड़का भी उसी फ्लोर पर जा रहा था। उसने सामान नीचे रखकर अपने रूम का लॉक खोला।
"ओह नो।" लड़का बंद दरवाजे पर बेल पर बेल बजा रहा था, फोन से किसी को रिंग भी करता जा रहा था।
"वे लोग बाहर गए हैं किसी अर्जेंट काम से। कल तक लौटेंगे।" लड़की ने उसे परेशान देखकर कहा।
"ओह! मुझे पता नहीं था। थैंक्यू। क्या हम पहले मिले हैं।" लड़के ने पूछा।
"अरे नहीं। बिल्कुल नहीं।" लड़की ने शुक्र मनाया कि उसे वह याद नहीं है। वैसे भी आम सी शक्लें कहां किसी को याद रहती हैं।
"मेरा नाम नेमार है। आपके पड़ोस वाले घर में ही रहता हूं।"
"हेलो! मैं उर्वी। इसी हफ्ते इस फ्लैट में शिफ्ट हुई हूं। इन्हीं की किराएदार हूं, जिनसे आप मिलने आए हैं।"
"नाइस मीट, थैंक्यू।" कहकर वह यह जा वह जा हो गया।
न्यू ईयर पार्टी के शोर-शराबे से उकताकर वह लॉन का एक शांत कोना पकड़कर बैठ गई। सिगरेट होंठों में दबाए वह पर्स की तलाशी ले रही थी कि तभी एक हाथ ने लाइटर आगे बढ़ाया।
"अभी से बोर हो गईं क्या?" नेमार ने पूछा।
"मैं तो पैदा होते ही बोर हो गई थी, क्यों आई इस दुनिया में।" उर्वी ने सपाट सा जवाब दिया। हालांकि दिल की धड़कनें चीख-चिल्ला रही थीं नेमार के आगे से आकर खुद बात करने से।
"वाह! मैं भी। अभी भी कोई मिल नहीं रहा, जिससे बात कर सकूं। सब नशे में धुत्त हैं। अपने बारे में कुछ बताओ।"
"न छेड़ो हमें, हम सताए हुए हैं।"
"मतलब..."
"मतलब सच में जानना है या बस फॉरमैलिटी या टाइम पास नहीं हो रहा। क्योंकि मेरे बारे में इंडिया में तो सबको सब कुछ पता होता है।"
"ओहो। मतलब मैं किसी इंडियन सेलिब्रिटी से बात कर रहा हूं। माय बैड, पहचानता नहीं हूं ज्यादातर को मगर।" उसकी टोन में मजाक था या कटाक्ष, उसने समझने की जरूरत नहीं समझी और शुरू हो गई।
"नहीं। मैं कोई सेलिब्रिटी नहीं हूं। बिल्कुल आम सी या कहो, कुछ ज्यादा ही साधारण लड़की हूं। कद छोटा है, वजन ज्यादा है, रंग सांवला है, बाल रफ हैं, इतना मोटा चश्मा चढ़ा है। इसलिए वहां सबको लगता है कि उनका फर्ज है मुझे कोई न कोई सलाह देना।
तमाम घरेलू नुस्खे रंग साफ करने के, बालों में चमक लाने के, हर कोई ब्यूटी एक्सपर्ट है। मुझे क्या नहीं खाना चाहिए, कौन सी एक्सरसाइज करना चाहिए, सब फिटनेस एक्सपर्ट हैं। कौन सा कलर नहीं पहनना चाहिए, कौन सा पहनना चाहिए, किस टाइप की ड्रेस पहनना चाहिए ताकि रंगत खिले, हाइट लंबी और बॉडी स्लिम दिखे। सब फैशन एक्सपर्ट हैं।
लेकिन सबसे मजेदार बात है कि सब मुझे बेहद इंटेलिजेंट, टैलेंटेड और सुघड़ समझते हैं, एकदम गृहकार्य में दक्ष कन्या टाइप। न, ऐसे हैरान मत हो। कारण बस इतना है कि उनको लगता है, शक्ल-सूरत, फिगर, हाइट नहीं है तो पढ़ने-लिखने और घर के कामों में तो अव्वल होगी ही।
हमारे यहां खूबसूरती बहुत से प्रिविलेज साथ लाती है अगर आपकी किस्मत और जेनेटिक्स अच्छे हुए तो। आपको खूबसूरत दिखना है बस, इससे पहले तो आपके पैदा होने का दुख थोड़ा कम हो जाता है पैरेंट्स को, क्योंकि कायदे से चाहत तो बेटे की थी, बेटियां यूं ही हो जाया करती हैं, इट्स ओके टाइप। उस पर भी रंग-रूप न हो तो दुख, चिन्ता बढ़ जाती है कि इसे खपाने के लिये एक्स्ट्रा एफर्ट करने पड़ेंगे।
जो कहते हैं, वे तो सांवले रंग के दीवाने हैं या सुंदरता देखने वालों की आंखों में होती है या सबकुछ नहीं होती, वे अपने लिए, अपने भाइयों, बेटों के लिए पार्टनर ढूंढते समय यह सब भूल जाते हैं। जो कहते हैं सुंदरता अभिशाप है, उनसे पूछो, क्या वे इस अभिशाप से मुक्ति के लिए अपनी सुंदरता त्यागने को तैयार होंगे? स्पाउज से लेकर बच्चों तक, और तो और भगवान के फोटोज तक सब हमको सुंदर ही चाहिए।
अब अगर लड़की सुंदर नहीं है तो उस पर यह एक्स्ट्रा प्रेशर रहेगा खुद को साबित करने का। पढ़ाई में टॉप करना होगा, घर के सब काम आना चाहिए, पेंटिंग, डांस, गाना दूसरे हुनर तो होंगे ही, तभी मार्केट में सर्वाइवल के चांस हैं इतनी कम्पीटिशन में। जो इसमें से कुछ नहीं, कदम-कदम पर मुश्किलें हैं उसके लिए। मैं इनमें से कुछ नहीं हूं। पर लकी हूं, वहां से निकलकर यहां तक पहुंच सकी।"
"फीलिंग लाइट? रिलैक्स्ड?" नेमार ने उसे दिलचस्पी से देखते हुए पूछा।
"हां! और सरप्राइज़्ड भी। तुम सोए नहीं इतना लंबा लेक्चर सुनकर।"
"नहीं। मुझे अच्छा लगा तुमने अपनी इनर फीलिंग्स बताईं ईमानदारी से। ऐसा कम ही होता है।"
"अपने बारे में कुछ बताओ।"
"हम्म, बताने लायक कुछ है नहीं। वही बोरिंग ऑफिस जॉब है। मम्मी बचपन में ही गुजर गईं। चार साल पहले एक रोड एक्सीडेंट में पापा और बीवी की भी डेथ हो गई और छोटी बहन हमेशा के लिए व्हीलचेयर पर। मैं और मेरा बेटा नोलन घर पर ही थे, हम बच गए। नोलन से तुम मिली होगी। पांच साल का है, पर बहुत समझदार और मैच्योर बच्चा है।"
वह अपनी रौ में बता रहा था जबकि उर्वी का ध्यान बीवी, बेटे पर अटक गया था।
"तुमसे बात करके अच्छा लगा। कभी टाइम निकाल पाओ तो घर आना। विविया और नोलन को बहुत अच्छा लगेगा। इंडियन इस तरफ ज्यादा हैं नहीं।" कहता हुआ नेमार अपनी सिगरेट बुझाकर चला गया और वह वहीं सोच में डूबी बैठी रह गई।
दो दिन बाद विविया से दुबारा उसका सामना हो गया। उसने घर पर चाय को इन्वाइट किया, जिसे वह मना नहीं कर पाई। दोनों साथ ही पहुंची और दो घंटे कैसे गुजर गए, पता ही नहीं चला।
विविया ने ही बताया कि क्रिस्टी और नेमार की लव मैरिज थी। वह किसी हरी आंखों वाली परी की तरह थी। उर्वी बेखयाली में ही अपनी तुलना क्रिस्टी से करने लगी। उसने मन में सोचा कि उस जैसी तो नेमार शायद नैनी भी न रखे। वह भी किसके सपनों में खो गई है। क्रश इसी को कहते हैं न, औकात के बाहर वाला प्यार। उसे अपनी नासमझी पर हंसी भी आई।
कुछ भी हो, अपना आत्मसम्मान उसे बहुत प्यारा था। इसी की खातिर सबसे विद्रोह करके वह हरियाणा से अमेरिका तक पहुंची थी। उसकी विविया से अच्छी दोस्ती हो गई थी। नोलन से उससे भी ज्यादा अच्छी। लेकिन वह बहुत सतर्क रहती थी कि नेमार को यह न लगे कि उसके करीब आने को वह इन दोनों को जरिया बना रही है। विविया और वे साथ में किचन में एक्सपेरिमेंट करते, इंडियन, अमेरिकन, सबके फ्यूजन खाना बनाते, कुछ एक्सपेरिमेंट पास होते, कुछ बुरी तरह फेल।
अब उसने अच्छी-अच्छी किताबें पढ़ना, क्लासिक मूवीज देखना, घूमना-फिरना और सेल्फ-ग्रूमिंग शुरू की। वह अब आत्म-दया से मुक्त हो चुकी थी। ‘बेचारी मैं’ वाली भावना निकल चुकी थी, अब वह किसी और को दिखाने के लिए नहीं, अपनी खुशी के लिए पर्सनैलिटी डेवलपमेंट पर ध्यान देने लगी थी।
साल भर में ही वह बहुत आत्मविश्वासी लड़की बन गई थी। जब उसमें इतनी हिम्मत आ गई कि वह अपने दिल की बात नेमार से कर सके तो उसने फैसला किया कि इस वैलेंटाइन डे पर वह उसे प्रपोज करेगी। अगर वह न भी कहेगा तो कह देगी कि प्रेंक था, वैलेंटाइन का असर सिर चढ़ गया था। बहुत सारे संभावित जवाब और बहाने सोचते हुए जब उसमें इतनी परिपक्वता आ गई कि बिना बहाना बनाए वह उसके इनकार को भी डिग्निटी से स्वीकार कर सके, तब उसने आगे कदम बढ़ाने का सोचा।
"पर यह ज्यादा फिल्मी नहीं हो जाएगा, वैलेंटाइन-डे पर प्रपोज करना। ओह! हो जाने दो। जो होगा देखा जाएगा। अभी 4 दिन हैं।" उसने मन पक्का किया और काउंटडाउन शुरू कर दिया।
तभी उसे अपने काम के सिलसिले में ट्रिप पर तीन दिन को मॉन्टगोमरी जाना पड़ा। लाइब्रेरी में बैठकर उसने 'वन हंड्रेड ईयर्स ऑफ सॉलिट्यूड' निकाली और पढ़ने लगी। तभी उसकी नजर आगे वाली चेयर पर बैठी लड़की पर पड़ी।
"नहीं, यह कैसे हो सकता है। यह क्रिस्टी नहीं हो सकती। वह तो चार साल पहले मर चुकी है।" उसने खुद को कन्विंस किया।
लेकिन नजर उसके चेहरे पर जमकर रह गई। ये हरी आंखें कितनी ही रातें उसके सपनों में आती रही थीं। इतने फोटो और वीडियो देख रखे थे कि नैन-नक्श छप गए थे दिमाग पर।
“यह वही है।” उसकी धड़कनें एकदम बढ़ गई थीं। तेज कदमों से चलते हुए वह उस तक पहुंची और कांपती आवाज में कहा-”हेलो क्रिस्टी!”
"हेलो! क्या हम एक-दूसरे को जानते हैं?" क्रिस्टी ने हैरत से उसे देखा।
"तुम मुझे नहीं जानतीं। मैं बहुत अच्छे से जानती हूं। मैं नेमार, विविया और नोलन की दोस्त और पड़ोसी हूं।" उर्वी मुस्कुराकर बोली।
"मैं इनमें से किसी को नहीं जानती। न आपको ही। नाऊ प्लीज एक्सक्यूज मी।" वह अपनी किताब बंद करके तीर की तेजी से गेट से बाहर हो गई।
"लो, मैं सोच रही थी वैलेंटाइन पर प्रपोज करना फिल्मी है, पर यह ट्विस्ट तो उससे भी फिल्मी है। मतलब एक्सीडेंट के बाद क्रिस्टी किसी तरह बर्मिंघम से यहां पहुंच गई और उसकी याद्दाश्त के साथ कुछ दिक्कत है। अब मैं क्या करूं। इतनी मुश्किलों से तो योग बना था दिल की बात बताने का। पर सच्चे प्यार की पहचान तो यही है न, जिसको चाहो, उसकी खुशी सबसे बढ़कर हो।" उसे समझ नहीं आ रहा था, हंसे या रोए।
खैर, फैसला हो चुका था।
"वॉव। इस रेस्त्रां का टेक्स-मैक्स मुझे बहुत पसंद है। टाइम ही नहीं मिल रहा था यहां आने का। थैंक्स फॉर लवली ट्रीट।" नेमार भूखे बच्चे की तरह खाने पर टूटा हुआ था।
"नेमार तुमने दूसरी शादी क्यों नहीं की। करना नहीं चाहते या क्रिस्टी को नहीं भूले अब तक। मुझे एकदम ईमानदारी से जवाब देना।"
"दोनों ही बातें हैं, पर सबसे जरूरी बात, मैं किसी भी लड़की को जिम्मेदारियों के अंतहीन चक्रव्यूह में नहीं फंसाना चाहता। मेरी बहन शायद ही व्हीलचेयर से उठे और मेरा बेटा बहुत छोटा है। दोनों मेरी जिम्मेदारियां हैं, जिनसे मैं कभी मुंह नहीं मोड़ सकता। पर किसी और को भी मुश्किल में नहीं डाल सकता।"
"पर दोनों किसी पर निर्भर नहीं हैं।"
"लेकिन दोनों को केयर की जरूरत है।"
"हम्म्म! नेमार, क्रिस्टी जिंदा है और एकदम ठीक है।" वह एक सांस में बोल गई कि शायद फिर हिम्मत न कर सके। लेकिन उसे आश्चर्य तब हुआ, जब नेमार एक पल को रुका, फिर चुपचाप खाने लगा।
"तुम्हें खुशी नहीं हुई, आश्चर्य नहीं हुआ?"
"मैं जानता हूं। एक्सीडेंट के बाद काफी टाइम वह एडमिट रही। वह दुबारा घर नहीं आना चाहती थी, वह इतने छोटे बच्चे और अपाहिज ननद के साथ नहीं रहना चाहती थी। हमने काफी दिनों तक डिस्कशन के बाद आपसी सहमति से तलाक ले लिया। नोलन और विविया को दुख न हो, इसलिए नहीं बताया।"
उर्वी को काफी समय लगा, यह नई जानकारी पचाने में।
"मैं बस इतना कहना चाहता हूं कि तुम्हें पसंद करता हूं। तुम आसपास होती हो तो अच्छा लगता है, नहीं होती हो, तो इंतजार रहता है। अगर तुम किसी रिश्ते में न बंधना चाहो तो भी मुझे ऐतराज नहीं। मैं समझ सकता हूं। बताना जरूरी था कि तुम जरूरी हो मेरे लिए। और, और…”
"आई लव यू टू स्टुपिड। इतनी सी तो बात है। हैप्पी वेलेंटाइन डे।" उर्वी को बेसाख़्ता हंसी आ गई, आंखें भले ही भीगी हुई थीं।
- नाज़िया खान 
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें